  Ирина Кожевникова Анжелика Тихонова корреспондент 6+ 2-25 тулыспалэ Ижкарын (Удмуртской ульча, 284) керттӥськонлы но гындонлы сӥзем «Тёплое ремесло» элькун адӟытон ужалоз. Со сярысь Калык творчествоя элькун юртлэн пресс-службаез ивортӥз. Адӟытонын сяме пырем ыжгон дасян, черсон, керттӥськон, гындӥськон амалъёсын тодматскыны, соослэн киужысь чеберлыко искусствое выжемзы сярысь тодыны луоз. Керттэм но гындэм арбериосты сяна, калык азе кубоосты, черсъёсты, синьыс возён шыкысъёсты но мукет тӥрлыкъёсты поттозы. Калык творчествоя элькун юртын ужасьёслэн ивортэмзыя, пужыё керттӥськон, пужыятсконэн но куиськонэн ӵошатыса, сокем вӧлмемын ӧй вал ке но,  удмуртъёслы кемаласен тодмо. Нылкышноос ыжгон сӥньыслэсь пыдвылъёс, пӧзьыос керттылӥзы. Сяме пырем пужыоссэс выжыысь выжые сёто вал. Ыжгонэз гындон амал но вашкала луэ. Гынсапегъёс сяна, удмуртъёс воргоронъёслы гындэм изьыос лэсьтылӥзы. Котькуд ёросын изьыоссылэн туссы мукет луэ вал. Керттӥськон но гындон амалъёс туала улонын но паськыт вӧлмемын. Кибашлыослэн юртъёсазы ужасьёс пыдвылъёс, пӧзьыос, дӥськут, пӧртэм арбериос кертто, гынсапегъёс, изьыос но мукет макеос гындо. Адӟытон Россиысь калыкъёслэн лулчеберет кылёссылэн арез улсын ортчоз. Соин ужан нуналъёсы тодматскыны луоз, со понна азьвыл 8 (3412) 725-566 телефон номеръя жингыртыса гожтӥськоно. Тодэ вайытом, Ижкарын Мария Чибышевалэн куэм ужъёсыныз «Кибашлыослэсь мадёс» адӟытон ужа. Тегъёс: Лулчеберет Удмуртия Ижкар удмуртъёс киуж  